  Руслан Нуриахметов Анжелика Тихонова корреспондент Удмуртиын егит тодосчиослэсь но ӧнерчиослэсь улосвыл кенешсэс кылдытозы. Со сярысь Кун Кенешлэн тӧроез Владимир Невоструев кивалтэм улсын ортчем котырес ӝӧкын вераськизы, ивортӥз элькунысь дышетонъя но тодосъя министерстволэн пресс-службаез. Кичӧлтонэн Удмуртиысь Кун Кенеш бордын ужась егитъёслэн парламентсылэн витетӥ ӧтчамаз пыриськисьёс потӥзы. Соослэн малпанзыя, кенеш егит тодосчиосты, ужазы тодосчиослэсь разработкаоссэс кутӥсь ӧнерчиосты огазеялоз. Кенешлэн концепциеныз егитъёслэн парламентысьтызы тодосъя но дышетонъя ӧриен кивалтӥсь Ирина Кайсина тодматӥз. Со пусйиз, элькун платформа вылӥ дышетсконниосысь егит тодосчиослэн кенешъёссылы но предприятиосын ужась егит ӧнерчиослэн кенешъёссылы ӟечлыкогес, огъя ужаны но элькунысь пӧртэм удысъёсты азинтонэ пыриськыны луонлык сётоз шуыса. «Егит ӧнерчиос уг тодо, вузъёсын мар бордын ужало но кыӵе луонлыкъёссы вань, нош егит тодосчиос – производствоын мар кулэ но мар уже кутӥське, предприятиосын кыӵе туала эскеронъёс но опытъёс ортчытӥсько. Со туннэ нуналлы тужгес бадӟымез шугъяськон. Ваньзэ огазеяса но валче ужаса, ми Удмуртиын ӟечлыко инновациослэсь лыдзэс будэтонлы оскиськыны быгатысалмы» Ирина Кайсина, егитъёслэн парламентысьтызы тодосъя но дышетонъя ӧриен кивалтӥсь Владимир Невоструев кичӧлтон понна дурбасьтӥз но Кун Кенеш сое кылдытыны кулэ луись юрттэт сётоз шуыса оскытӥз.  Тодэ вайытом, Удмуртиын выль кылдытэм агентствоосын ужаны мылкыд карисьёслэсь куриськонъёссэс кутон йылпумъяськиз. Тегъёс: Удмуртия егитъёс Тодос Ижкар кичӧлтонъёс  